Document ID: 32003R1668

Kommissionens forordning (EF) nr. 1668/2003
af 1. september 2003
om gennemførelse af Rådets forordning (EF, Euratom) nr. 58/97 for så vidt angår det tekniske format til indberetning af statistik over erhvervsstrukturer og om ændring af Kommissionens forordning (EF) nr. 2702/98 om det tekniske format til indberetning af statistik over erhvervsstrukturer
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF, Euratom) nr. 58/97 af 20. december 1996 om statistik over erhvervsstrukturer(1), senest ændret ved Kommissionens forordning (EF) nr. 1667/2003(2), særlig artikel 12, nr. viii), og
ud fra følgende betragtninger:
(1) Ved forordning (EF, Euratom) nr. 58/97 er der fastlagt en fælles ramme for udarbejdelse af fællesskabsstatistikker over kreditinstitutters og pensionskassers struktur, aktiviteter, resultater og konkurrenceevne.
(2) For at lette indberetningen af statistikker over udgifter til miljøbeskyttelse bør det tekniske format, der er indført ved Kommissionens forordning (EF) nr. 2702/98 af 17. december 1998 om det tekniske format til indberetning af statistik over erhvervsstrukturer(3), ændret ved forordning (EF) nr. 1614/2002(4), tilpasses. Ved forordning (EF) nr. 2702/98 er der fastlagt et teknisk format til indberetning af erhvervsstrukturvariablerne i det generelle modul og i de detaljerede moduler for industri, handel og bygge- og anlægssektoren i forordning (EF, Euratom) nr. 58/97. Det er nødvendigt at ændre dette tekniske format for at tage hensyn til de nye variabler vedrørende udgifter til miljøbeskyttelse og til den nye opdeling efter miljøbeskyttelseskategorier for visse variabler i det detaljerede modul for industri i forordning (EF, Euratom) nr. 58/97.
(3) Det er nødvendigt at fastsætte det tekniske format til indberetning af erhvervsstrukturvariablerne i bilag 6 og 7 til forordning (EF, Euratom) nr. 58/97 vedrørende kreditinstitutter og pensionskasser for at sikre, at de oplysninger, der udarbejdes, er sammenlignelige og harmoniserede medlemsstaterne imellem, at risikoen for indberetningsfejl mindskes, og at de indsamlede oplysninger kan behandles og stilles til rådighed for brugerne i et hurtigere tempo. Det er nødvendigt at fastlægge et andet teknisk format til indberetning af variablerne i de detaljerede moduler for kreditinstitutter og pensionskasser, da det format, der er fastlagt i forordning (EF) nr. 2702/98, til indberetning af variablerne i det fælles modul og de detaljerede moduler for industri, handel og bygge- og anlægssektoren, fører til forskellige opdelinger af resultaterne.
(4) De i denne forordning fastsatte foranstaltninger er i overensstemmelse med udtalelse fra Udvalget for det Statistiske Program -
UDSTEDT FØLGENDE FORORDNING:
Artikel 1
Bilaget til forordning (EF) nr. 2702/98 ændres i overensstemmelse med bilag I til nærværende forordning.
Artikel 2
Det i artikel 9 i forordning (EF, Euratom) nr. 58/97 omhandlede tekniske format for bilag 6 er fastlagt i bilag II til nærværende forordning.
Artikel 3
Det i artikel 9 i forordning (EF, Euratom) nr. 58/97 omhandlede tekniske format for bilag 7 er fastlagt i bilag III til nærværende forordning.
Artikel 4
Medlemsstaterne anvender dette format til data vedrørende referenceåret 2001 og efterfølgende år, undtagen for så vidt angår de i bilag 7 omhandlede data, til hvilke de anvender dette format for referenceåret 2002 og efterfølgende år.
Artikel 5
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 1. september 2003.

Labels: 12
4
19